Man gestraf wat meer as 50 verwaarloosde diere aanhouVan die honde in die huis het vel-infeksies gehad (Foto: Bloemfontein SPCA) ŉ Man van Hertzogville in die Vrystaat het skuld erken op aanklagte van dieremishandeling nadat die Dierebeskermingsvereniging (DBV) in Bloemfontein verlede jaar minstens 50 diere uit sy huis gered het. Dié diere is onder haglike omstandighede in die huis aangetref. Duán Matthee, inspekteur by die DBV, sê die DBV het Februarie verlede jaar verskeie klagtes ontvang oor die toestand van die diere wat in Hendrik Keiser (66) se huis in Hertzogville aangehou is. Inspekteurs het gaan ondersoek instel en is aanvanklik toegang tot die huis geweier. “Keiser het gesê daar skort niks met sy diere nie. Hy het ook gesê dat hy slegs vier honde en katte het,” vertel Matthee. “Hy het later ingestem om een van sy honde na ons toe te bring. Ons het gesien dat die hond se vel in ŉ slegte toestand is.” Die inspekteurs het aangedring dat hulle die ander honde ook wil sien. Keiser het hulle in sy huis ingelaat. Matthee sê hy was geskok oor hul vonds. “Ek het nog nooit so baie siek honde en katte in een huis gesien nie. ” Volgens Matthee het die honde ernstige vel-infeksies gehad. Van die honde en katte het met oop wonde rondgeloop. Die katte was met snuffels besmet. “Die honde se tande was verrot en party het glad nie meer tande gehad nie. Hulle het slegs van pap gelewe. Die kos is op een plek op die vloer gegooi en die honde moes baklei om kos te kry. Ons het die littekens op die honde gesien soos hulle baklei het om kos te kry.” Matthee sê die huis was vuil en ontlasting het oral in die huis gelê. “Geen dier of mens moet ooit onder sulke omstandighede leef nie.” Die DBV het ŉ hofbevel bekom om die diere van die erf te verwyder en na ŉ veearts te neem vir mediese behandeling. ŉ Saak van dieremishandeling is ook teen Keiser aanhangig gemaak. Keiser het op 8 Junie in die landdroshof in Hertzogville skuldig gepleit op aanklagte van dieremishandeling. Die hof het sy pleitooreenkoms aanvaar en hy is ŉ boete van R500 opgelê. Hy het nou ŉ kriminele rekord en die hof het hom ongeskik verklaar om die res van sy lewe ŉ dier aan te hou. “Die DBV is tevrede met die vonnis en verlig om te weet dat geen dier weer onder Keiser sal ly nie.” Matthee sê die inspekteurs sal gereeld by Keiser se huis ondersoek instel om te verseker dat daar geen dier op die perseel is nie.